
Na osnovu člana 6 stav 10 Zakona o zaštiti od buke u životnoj sredini ("Službeni list CG", broj 117/26) Ministarstvo ekologije, održivog razvoja i razvoja sjevera donijelo je
PRAVILNIK
O BUCI KOJU EMITUJE OPREMA KOJA SE UPOTREBLJAVA NA OTVORENOM PROSTORU∗
("Službeni list Crne Gore", br. 124/26 od 21.08.2026)
I. OSNOVNE ODREDBE
Predmet
Član 1
Ovim pravilnikom propisuju se zahtjevi koje treba da ispune proizvođač opreme ili njegov zastupnik za stavljanje na tržište i/ili upotrebu opreme koja se upotrebljava na otvorenom prostoru (u daljem tekstu: oprema), sadržina deklaracije o usaglašenosti, sadržina tehničke dokumentacije, znak usaglašenosti, oznaka garantovanog nivoa zvučne snage, oprema koja podliježe ograničenjima buke, oprema koja podliježe samo označavanju buke, postupci ocjenjivanja usaglašenosti, metode mjerenja emisije buke, način dostavljanja obavještenja i informacija, zahtjevi koje treba da ispuni tijelo za ocjenjivanje usaglašenosti opreme, kao i način i primjena hitnih postupaka za opremu koja je određena kao roba relevantna za krizu, uključujući prioritetno postupanje u postupcima ocjenjivanja usaglašenosti, odstupanje od postupaka ocjenjivanja usaglašenosti koji zahtijevaju obavezno učešće imenovanog tijela, posebne zahtjeve u pogledu označavanja i sljedljivosti, prioritetno postupanje tržišnog inspektora u vršenju nadzora nad opremom i međusobnu pomoć nadležnih organa za vrijeme režima vanrednog stanja na unutrašnjem tržištu.
Primjena
Član 2
Ovaj pravilnik primjenjuje se samo na opremu koja se upotrebljava na otvorenom prostoru i koja se, kao cjelovita i funkcionalna jedinica pogodna za predviđenu namjenu, stavlja na tržište i upotrebu.
Ovaj pravilnik primjenjuje se na opremu koja se koristi na otvorenom prostoru iz Prilogu 1, koja:
   - podliježe ograničenjima buke iz člana 10 ovog pravilnika;
   - podliježe samo označavanju buke iz člana 11 ovog pravilnika.
Izuzeci od primjene
Član 3
Ovaj pravilnik ne primjenjuje se na sljedeće proizvode:
   1) priključke bez sopstvenog pogona koji se zasebno stavljaju na tržište i/ili upotrebu, osim ručnih hidrauličnih i pneumatskih razbijača betona i hidrauličnih čekića;
   2) svu opremu predviđenu, prvenstveno, za prevoz robe ili lica drumskim, željezničkim, ili vazdušnim ili riječnim putem;
   3) opremu koja je posebno projektovana i izrađena za vojne i policijske namjene, kao i za hitne službe.
Značenje izraza
Član 4
Pojedini izrazi koji se upotrebljavaju u ovom pravilniku imaju sljedeće značenje:
   1) garantovani nivo zvučne snage je nivo zvučne snage određen u skladu sa zahtjevima iz Priloga 2, koji uključuje nesigurnosti zbog odstupanja u proizvodnji i nesigurnosti postupaka mjerenja i za koji proizvođač ili njegov zastupnik, u skladu sa primijenjenim mjerilima koja su navedena u tehničkoj dokumentaciji, garantuje da se ne može premašiti;
   2) izmjereni nivo zvučne snage je nivo zvučne snage utvrđen mjerenjem buke u skladu sa zahtjevima iz Priloga 2, pri čemu izmjerene vrijednosti nivoa zvučne snage mogu da se određuju ili na osnovu reprezentativnog uzorka mašine za određenu vrstu opreme ili na osnovu srednje vrijednosti određenog broja mašina;
   3) nivo zvučne snage LWA je A-ponderisani nivo zvučne snage u dB u odnosu na 1 pW, u skladu sa zahtjevima standarda MEST EN ISO 3744:2013 i MEST EN ISO 3746:2013;
   4) oprema koja se upotrebljava na otvorenom prostoru su:
      - sve mašine, u skladu sa propisom kojim se uređuje bezbjednost mašina, koje imaju sopstveni pogon ili ih je moguće pomjerati i koje su, nezavisno od pogonskih elemenata, po svojoj vrsti, namijenjene za upotrebu na otvorenom prostoru i svojim radom doprinose izloženosti buci u životnoj sredini, pri čemu se upotreba opreme u sredini u kojoj prenos zvuka nije spriječen ili nije značajno spriječen smatra upotrebom na otvorenom (pod šatorima, strehama za zaštitu od kiše ili u nedovršenim konstrukcijama kuća); i
      - oprema bez pogona koja se upotrebljava u industriji ili u životnoj sredini i koja je, po svojoj vrsti, namijenjena za upotrebu na otvorenom prostoru i doprinosi izloženosti buci u životnoj sredini;
   5) označavanje je stavljanje vidljivog, čitljivog i neizbrisivog CE znaka usaglašenosti na opremu u skladu sa Odlukom 93/465/EEZ, praćeno oznakom garantovanog nivoa zvučne snage;
   6) postupci ocjenjivanja usaglašenosti su postupci iz Priloga 3 do 6 kojima se provjerava usaglašenost opreme sa posebnim zahtjevima u skladu sa ovim pravilnikom;
   7) roba relevantna za krizu je roba koja je nezamjenjiva, čiji se izvori snabdijevanja ne mogu diverzifikovati ili koja je neophodna za održavanje vitalnih društvenih funkcija ili ekonomskih aktivnosti, radi obezbjeđivanja pravilnog funkcionisanja unutrašnjeg tržišta i njegovih lanaca snabdijevanja, koja se smatra ključnom za odgovor na krizu i koja je utvrđena implementacionim aktom Evropske komisije, u skladu sa propisima Evropske unije kojima se uređuje režim vanrednog stanja na unutrašnjem tržištu;
   8) režim vanrednog stanja na unutrašnjem tržištu je okvir za postupanje u krizi koja ima značajan negativan uticaj na unutrašnje tržište, kojom se ozbiljno narušava slobodno kretanje robe, usluga i lica ili, kada je takvo ozbiljno narušavanje bilo ili bi moglo biti predmet različitih nacionalnih mjera, funkcionisanje lanaca snabdijevanja unutrašnjeg tržišta, u skladu sa propisima Evropske unije kojima se uređuje režim vanrednog stanja na unutrašnjem tržištu.
II. STAVLJANJE NA TRŽIŠTE I/ILI UPOTREBU
Stavljanje na tržište i/ili upotrebu
Član 5
Oprema koja se upotrebljava na otvorenom prostoru stavlja se na tržište i/ili upotrebu, samo:
   1) ako ispunjava sve zahtjeve iz ovog pravilnika koji se odnose na emisiju buke u životnu sredinu;
   2) kad su sprovedeni odgovarajući postupci ocjenjivanja usaglašenosti u skladu sa čl. 12 i 13 ovog pravilnika;
   3) kad je označena znakom usaglašenosti i oznakom garantovanog nivoa zvučne snage iz Priloga 7;
   4) kad je prati Deklaracija o usaglašenosti iz Priloga 8.
Kada proizvođač i njegov zastupnik nemaju sjedište u Crnoj Gori, obaveze iz ovog pravilnika primjenjuju se na svako lice koje stavlja opremu na tržište ili je stavlja u upotrebu u Crnoj Gori.
Slobodan promet
Član 6
Oprema iz člana 2 ovog pravilnika koja ispunjava zahtjeve iz ovog pravilnika, koja je označena znakom usaglašenosti, oznakom garantovanog nivoa zvučne snage i koju prati Deklaracija o usaglašenosti stavlja se na tržište i/ili upotrebu slobodno, bez ikakvih ograničenja.
III. PRETPOSTAVKA USAGLAŠENOSTI I DOKUMENTACIJA KOJA PRATI OPREMU
Pretpostavka usaglašenosti
Član 7
Oprema koja je označena znakom usaglašenosti, oznakom garantovanog nivoa zvučne snage i koju prati Deklaracija o usaglašenosti je oprema koja ispunjava zahtjeve iz ovog pravilnika.
Deklaracija o usaglašenosti i tehnička dokumentacija
Član 8
Za svaku vrstu proizvedene opreme proizvođač opreme ili njegov zastupnik sastavlja Deklaraciju o usaglašenosti, kako bi potvrdio da je svaki pojedinačni komad opreme proizveden u skladu sa ovim pravilnikom.
Sadržina Deklaracije o usaglašenosti data je u Prilogu 8.
Ako oprema nije proizvedena u Crnoj Gori, proizvođač opreme ili njegov zastupnik obezbjeđuje prevod Deklaracije o usaglašenosti na crnogorski jezik.
Tehničku dokumentaciju za opremu sačinjava proizvođač te opreme.
Tehnička dokumentacija omogućuje ocjenjivanje usaglašenosti opreme sa zahtjevima iz ovog pravilnika.
Proizvođač opreme ili njegov zastupnik čuvaju primjerak Deklaracije o usaglašenosti i tehničku dokumentaciju iz Priloga 3 tačka 2, Priloga 4 tačka 2, Priloga 5 tačka 2 i Priloga 6 tač. 3.1. i 3.3. na period od deset godina od dana proizvodnje posljednjeg primjerka opreme.
IV. OZNAČAVANJE
Znak usaglašenosti
Član 9
Oprema koja se stavlja na tržište i/ili upotrebu i ispunjava zahtjeve iz ovog pravilnika označava se znakom usaglašenosti.
Znak usaglašenosti iz stava 1 ovog člana sastoji se od inicijala "CE" a oblik oznake dat je u Prilogu 7.
Uz znak usaglašenosti iz stava 1 ovog člana prilaže se oznaka garantovanog nivoa zvučne snage.
Oblik oznake garantovanog nivoa zvučne snage dat je u Prilogu 7.
Znak usaglašenosti i oznaka garantovanog nivoa zvučne snage treba da budu vidljivi, čitljivi i neizbrisivi, a stavljaju se na svaki artikal opreme.
Ako je oprema iz člana 2 ovog pravilnika propisana drugim propisima Evropske unije koji se odnose na druge aspekte i takođe predviđaju stavljanje CE znaka usaglašenosti, znak pokazuje da spomenuta oprema takođe zadovoljava odredbe tih propisa.
Ako jedan ili više drugih propisa Evropske unije dopušta proizvođaču da tokom prelaznog perioda odabere rješenje koje će primijeniti, CE znak usaglašenosti pokazuje da oprema zadovoljava jedino odredbe onih propisa koje je primijenio proizvođač.
U slučaju iz stava 7 ovog člana pojedinosti drugih propisa navode se u dokumentima, obavještenjima ili uputstvima za korišćenje koje se u skladu sa spomenutim propisima prilažu uz ovu opremu.
IV. VRSTA OPREME KOJA SE UPOTREBLJAVA NA OTVORENOM PROSTORU I KOJA EMITUJE BUKU U ŽIVOTNU SREDINU
Oprema koja podliježe ograničenjima buke
Član 10
Definicije pojedinačnih vrsta opreme koja podliježe ograničenjima buke date su u Prilogu 1.
Način mjerenja buke koja se prenosi vazduhom, za svaku od pojedinačnih vrsta opreme iz stava 1 ovog člana, dat je u Prilogu 2 Odjeljak B.
Oprema koja podliježe samo označavanju buke
Član 11
Definicije pojedinačnih vrsta opreme koja podliježe samo označavanju opreme date su u Prilogu 1.
Način mjerenja buke koja se prenosi vazduhom, za svaku od pojedinačnih vrsta opreme iz stava 1 ovog člana dat je u Prilogu 2 Odjeljak B.
V. POSTUPCI OCJENJIVANJA USAGLAŠENOSTI
Postupci ocjenjivanja usaglašenosti opreme koja podliježe ograničenjima buke
Član 12
Prije stavljanja na tržište i/ili upotrebu opreme koja podliježe ograničenjima buke, proizvođač ili njegov zastupnik za svaku vrstu te opreme sprovodi jedan od sljedećih postupaka ocjenjivanja usaglašenosti:
   - internu kontrolu proizvodnje sa ocjenom tehničke dokumentacije i periodičnim provjerama opreme u skladu sa Prilogom 4;
   - verifikaciju opreme u skladu sa Prilogom 5;
   - obezbjeđivanje kvaliteta proizvodnje u skladu sa Prilogom 6.
Postupak ocjenjivanja usaglašenosti opreme koja podliježe samo označavanju buke
Član 13
Prije stavljanja na tržište i/ili upotrebu opreme koja podliježe samo označavanju buke, proizvođač ili njegov zastupnik za svaku vrstu te opreme sprovodi postupak ocjenjivanja usaglašenosti interne kontrole proizvodnje u skladu sa Prilogom 3.
Dostavljanje obavještenja i informacija u vezi sa ocjenjivanjem usaglašenosti
Član 14
Proizvođač ili njegov zastupnik, kao i imenovano tijelo za ocjenjivanje usaglašenosti dostavljaju potrebne informacije u vezi sa sprovedenim postupcima ocjenjivanja usaglašenosti na obrazloženi zahtjev Evropske komisije ili druge države članice Evropske unije, a naročito tehničku dokumentaciju iz Priloga 3 tačka 2, Priloga 4 tačka 2, Priloga 5 tačka 2 i Priloga 6 tač. 3.1. i 3.3..
Primjena hitnih postupaka
Član 15
Odredbe čl. 15 do 18 ovog pravilnika primjenjuju se samo ako je Evropska komisija donijela implementacioni akt za opremu na koju se primjenjuje ovaj pravilnik.
Odredbe čl. 15 do 18 ovog pravilnika primjenjuju se samo na opremu iz člana 2 ovog pravilnika koja je određena kao roba relevantna za krizu.
Odredbe čl. 15 do 18 ovog pravilnika primjenjuju se samo za vrijeme trajanja režima vanrednog stanja na unutrašnjem tržištu koji je aktiviran, a odredbe člana 17 stav 8 ovog pravilnika primjenjuju se za vrijeme trajanja tog režima i nakon njegovog prestanka ili deaktiviranja.
Evropska komisija može implementacionim aktima utvrditi korektivne ili restriktivne mjere, postupke i posebne zahtjeve u pogledu označavanja i sljedljivosti opreme iz člana 2 ovog pravilnika koja se stavlja na tržište i/ili upotrebu u skladu sa članom 17 ovog pravilnika.
Prioritetno postupanje u ocjenjivanju usaglašenosti opreme koja je roba relevantna za krizu
Član 16
Ovaj član primjenjuje se na opremu navedenu u implementacionom aktu iz člana 15 stav 1 ovog pravilnika, za koju se sprovode postupci ocjenjivanja usaglašenosti iz člana 12 ovog pravilnika koji zahtijevaju obavezno učešće imenovanog tijela.
Imenovana tijela ulažu najbolje napore da kao prioritet obrađuju sve zahtjeve za ocjenjivanje usaglašenosti opreme iz stava 1 ovog člana, bez obzira na to da li su ti zahtjevi podnijeti prije ili nakon aktiviranja hitnih postupaka iz člana 15 ovog pravilnika.
Prioritetno postupanje iz stava 2 ovog člana ne smije dovesti do dodatnih nesrazmjernih troškova za proizvođače koji su podnijeli zahtjeve za ocjenjivanje usaglašenosti.
Imenovana tijela ulažu razumne napore da povećaju svoje kapacitete za ispitivanje opreme iz stava 1 ovog člana za koju su imenovana.
Odstupanje od postupaka ocjenjivanja usaglašenosti koji zahtijevaju obavezno učešće imenovanog tijela
Član 17
Izuzetno od člana 12 ovog pravilnika, organ državne uprave nadležan za poslove ekonomije može, na obrazloženi zahtjev privrednog subjekta, odobriti stavljanje na tržište i/ili upotrebu na teritoriji Crne Gore određene opreme iz člana 10 ovog pravilnika koja je navedena u implementacionom aktu iz člana 15 stav 1 ovog pravilnika, za koju nijesu sprovedeni postupci ocjenjivanja usaglašenosti iz člana 12 ovog pravilnika koji zahtijevaju obavezno učešće imenovanog tijela, ako je usaglašenost sa svim primjenjivim zahtjevima ovog pravilnika koji se odnose na emisiju buke u životnu sredinu dokazana u skladu sa postupcima navedenim u odobrenju.
O svakom odobrenju iz stava 1 ovog člana obavještava se Evropska komisija i druge države članice Evropske unije.
Oprema na koju se odnosi implementacioni akt Evropske komisije, kojim se proširuje važenje odobrenja iz stava 1 ovog člana, treba da sadrži informaciju da se stavlja na tržište kao roba relevantna za krizu.
Sadržina i način predstavljanja te informacije utvrđuju se implementacionim aktom, a informacija i svako označavanje treba da budu jasni, razumljivi i čitljivi, na crnogorskom jeziku.
Dok Evropska komisija ne donese implementacioni akt iz stava 3 ovog člana, odobrenje koje je izdao nadležni organ države članice važi samo na teritoriji te države članice i na teritoriji država članica čiji su nadležni organi priznali važenje tog odobrenja prije donošenja implementacionog akta.
O odluci o priznavanju važenja takvog odobrenja obavještavaju se Evropska komisija i druge države članice Evropske unije.
Proizvođač opreme koja je predmet odobrenja iz stava 1 ovog člana, na sopstvenu odgovornost, izjavljuje da predmetna oprema ispunjava sve primjenjive zahtjeve ovog pravilnika koji se odnose na emisiju buke u životnu sredinu i odgovoran je za ispunjavanje svih postupaka ocjenjivanja usaglašenosti navedenih u odobrenju.
Odobrenje iz stava 1 ovog člana sadrži naročito: opis postupaka kojima je dokazana usaglašenost sa primjenjivim zahtjevima ovog pravilnika koji se odnose na emisiju buke u životnu sredinu, posebne zahtjeve u pogledu sljedljivosti opreme, datum prestanka važenja odobrenja, koji ne može biti poslije posljednjeg dana perioda za koji je aktiviran režim vanrednog stanja na unutrašnjem tržištu, posebne zahtjeve u pogledu obezbjeđivanja kontinuiranog ocjenjivanja usaglašenosti opreme i mjere koje treba preduzeti po prestanku ili deaktiviranju režima vanrednog stanja na unutrašnjem tržištu u vezi sa opremom koja je stavljena na tržište i/ili upotrebu.
Oprema za koju je izdato odobrenje iz stava 1 ovog člana ne označava se znakom usaglašenosti i na tu opremu se ne primjenjuje član 6 ovog pravilnika.
Tržišni inspektor može, u odnosu na opremu za koju važi odobrenje iz st. 1, 3 i 4 ovog člana, preduzimati sve korektivne i restriktivne mjere u skladu sa propisima kojima se uređuje nadzor na tržištu i ovim pravilnikom, o čemu bez odlaganja obavještava Evropsku komisiju i nadležne organe za nadzor na tržištu drugih država članica Evropske unije.
Primjena postupka odobrenja iz ovog člana ne utiče na primjenu postupaka ocjenjivanja usaglašenosti iz člana 12 ovog pravilnika na teritoriji Crne Gore.
Prioritetno postupanje tržišnog inspektora i međusobna pomoć nadležnih organa
Član 18
Tržišni inspektor daje prioritet nadzoru nad opremom navedenom u implementacionom aktu iz člana 15 stav 1 ovog pravilnika.
Tržišni inspektor ulaže najbolje napore da tokom režima vanrednog stanja na unutrašnjem tržištu pruži pomoć nadležnim organima za nadzor na tržištu drugih država članica Evropske unije, uključujući mobilisanje i upućivanje stručnih timova radi privremenog jačanja kapaciteta nadležnih organa koji traže pomoć ili pružanje logističke podrške, kao što je jačanje kapaciteta za ispitivanje opreme navedene u implementacionom aktu iz člana 15 stav 1 ovog pravilnika.
Zahtjevi za ocjenjivanje usaglašenosti
Član 19
Pravno lice koje vrši ocjenu usaglašenosti, odnosno imenovano tijelo za ocjenjivanje usaglašenosti treba da ispunjava zahtjeve date u Prilogu 9.
VI. ZAVRŠNE ODREDBE
Prilozi
Član 20
Prilozi 1 do 9 čine sastavni dio ovog pravilnika.
Odložena primjena
Član 21
Odredbe čl. 5 do 19 ovog pravilnika, u pogledu opreme koja se stavlja na tržište i/ili upotrebu u Crnoj Gori, primjenjivaće se od dana pristupanja Crne Gore Evropskoj uniji.
Prestanak važenja
Član 22
Danom stupanja na snagu ovog pravilnika prestaje da važi Pravilnik o oznakama usaglašenosti za izvore buke koji se stavljaju u promet i upotrebu∗ ("Službeni list CG", broj 13/14).
Stupanje na snagu
Član 23
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 04122-322/26-51/60
Podgorica, 14. avgusta 2026. godine
Ministar,
Damjan Ćulafić, s.r.
___________________________
∗U ovaj Pravilnik prenijeta je Direktiva 2000/14/EZ Evropskog parlamenta i Savjeta od 8. maja 2000. godine o usklađivanju zakonodavstava država članica u vezi sa emisijom buke u životnoj sredini od opreme za upotrebu na otvorenom prostoru / Directive 2000/14/EC of the European Parliament and of the Council of 8 May 2000 on the approximation of the laws of the Member States relating to the noise emission in the environment by equipment for use outdoors (consolidated text) - 02000L0014-20260530.
NAPOMENA IZDAVAČA:
Priloge koji su sastavni dio ovog propisa možete pogledati ovdje.

